কিছু উদাহরণ: ব্রাহ্মণবাড়িয়ার কসবা থানায় গ্রামীণ ব্যাংকে ডাকাতি ও খুনের মামলা হয় [কসবা থানা মামলা নম্বর ৩০(৪)২০০৩, তারিখ: ২৯-০৪-২০০৩]। কসবা থানার পুলিশ জানায়, এলাকার খররা বাজারে ২০০৩ সালের ২৯ এপ্রিল এই ডাকাতির ঘটনা ঘটে। গভীর রাতে সন্ত্রাসীরা ওই বাজারে ঢুকে প্রহরী সেলিম মোহাম্মদ ও মোতালেবকে খুন করে। এরপর ব্যাংকের নিরাপত্তাকর্মী রফিকুলকে আহত করে তারা ভল্ট ভেঙে টাকা ও জিনিসপত্র লুট করে। এ ঘটনায় ব্যাংকের তৎকালীন ব্যবস্থাপক নির্মল কান্তি রায় বাদী হয়ে খুনসহ ডাকাতির মামলা করেন। থানার তৎকালীন ভারপ্রাপ্ত কর্মকর্তা (ওসি) খোরশেদ আলম তদন্ত শেষে ২০০৪ সালের ২৪ এপ্রিল ১৯ জনকে আসামি করে অভিযোগপত্র দাখিল করেন। মামলাটি ব্রাহ্মণবাড়িয়া আদালতে বিচারাধীন। আসামিদের মধ্যে ইদ্রিস আদালতে স্বীকারোক্তিমূলক জবানবন্দি দেন। তাঁর কথামতো লুট করা কিছু মালামালও উদ্ধার হয়। থানার পুলিশ জানায়, আসামিরা সবাই ডাকাত, চোরাচালানি ও মাদক ব্যবসায়ী। এদের সবার বিরুদ্ধে একাধিক মামলা আছে। আসামিদের মধ্যে বাবুল মিয়া কসবা এলাকার আওয়ামী লীগের নেতা মনিরুল হকের ভাই। অন্যরা পেশাদার অপরাধী। গত বছরের এপ্রিল মাসে মামলাটি প্রত্যাহারের জন্য সুপারিশ করা হয়।